《李方伯藏倪云林溪山无尽图》
清代·张庚

清閟高人骨格奇，意趣岂复同凡儿。偶尔适兴写山水，冷致冽欲凌人肌。

想是霞餐却火食，不然那得清如斯。此卷高尺长减仞，幽溪重复山逶迤。

枯林一簇山之麓，林下深深置两屋。盖茅零落墙欲颓，屋后萧疏映丛竹。

柴门不闭阒无人，烟波迤漾平侵门。旁通略彴亦将断，舟楫沈齧洲沙痕。

崇峰侧岭绝蹊畛，荒寒似写乱后村。要是生当至元末，乱亡在在惊心魂。

目有所伤手自应，岂惟迂癖成性存。此卷笔法尤可喜，细观不与常作似。

山石居然王右丞，树木全逼营丘李。枯淡虽云是本色，神味须知备众美。

世人但拟解索皴，谁向先生问具体。李君珍惜同隋珠，自云得之酒家胡。

出坎藉茅非偶尔，定是迂翁神与俱。

作者简介：（1681—1756）浙江秀水人，字浦山，号瓜田逸史，晚号弥伽居士。不应科举，善画，又精研《文选》、群经注疏、《史》、《汉》等典籍。所绘山水，笔墨气韵过人。乾隆初举鸿博，未中。有《张恕斋诗文集》、《画征录》、《续录》等。